PATVIRTINTA

2019 m. sausio 10 d.

Valdybos posėdyje

Nr. 1

**UŽDAROSIOS AKCINĖS BENDROVĖS „PASVALIO VANDENYS“**

**PARAMOS SKYRIMO TAISYKLĖS**

**I. BENDROSIOS NUOSTATOS**

1. Uždarosios bendrovės „Pasvalio vandenys“ (toliau – Bendrovė) paramos skyrimo taisyklių (toliau – Taisyklės) tikslas – užtikrinti, kad Bendrovės skiriama parama pasiektų tuos paramos gavėjus, kurie veikia socialinės atsakomybės, švietimo, sporto, sveikatos apsaugos srityse, ir kitose, visuomenei naudingose ir nesavanaudiškose srityse.

2. Šiose Taisyklėse vartojamos sąvokos ir (ar) sutrumpinimai turi šias reikšmes:

LPĮ – Lietuvos Respublikos labdaros ir paramos įstatymas, įskaitant visus jo pakeitimus ir papildymus.

LPEĮ – Lietuvos Respublikos labdaros ir paramos fondų įstatymas, įskaitant visus jo pakeitimus ir papildymus.

Prašymas – laisvos formos prašymas paramai gauti, kurią turi užpildyti paramos gavėjas, kreipdamasis dėl paramos suteikimo.

Parama – savanoriškas ir neatlygintinas, išskyrus LPĮ leidžiamus paramos gavėjo įsipareigojimus, paramos dalykų teikimas paramos gavėjams Taisyklėse nustatyta tvarka, nepažeidžiant LPĮ nuostatų.

Paramos dalykas (-ai) – piniginės lėšos, ar kitas turtas, įskaitant pagamintas ar įsigytas prekes arba suteiktas paslaugas, kaip tai apibrėžta LPĮ.

Paramos gavėjai – paramos gavėjais pagal LPĮ laikomi asmenys.

**II. PARAMOS GAVĖJAI IR ĮSIPAREIGOJIMAI**

3. Paramos gavėjais gali būti Lietuvos Respublikoje įregistruoti:

3.1. labdaros ir paramos fondai;

3.2. biudžetinės įstaigos;

3.3. asociacijos;

3.4. viešosios įstaigos;

3.5. religinės bendruomenės, bendrijos ir religiniai centrai;

3.6. tarptautinių visuomeninių organizacijų skyriai (padaliniai);

3.7. kiti juridiniai asmenys, kurių veiklą reglamentuoja specialūs įstatymai ir kurių veiklos tikslas nėra pelno siekimas, o gautas pelnas negali būti skiriamas jų dalyviams.

3.8. fiziniai asmenys, turintys meno kūrėjo statusą, suteiktą LR meno kūrėjo ir meno kūrėjų organizacijų statuso įstatymo nustatyta tvarka.

4. Taisyklių 3 punkte išvardinti juridiniai asmenys turi teisę gauti paramą tik tuo atveju, jei turi paramos gavėjo statusą. Tai įrodančius dokumentus privaloma pateikti kartu su prašymu skirti paramą.

5. Teikiant paramą leidžiami šie paramos gavėjo įsipareigojimai paramos teikėjui:

5.1. viešinti informaciją apie paramos teikėją;

5.2. teikti ataskaitas paramos teikėjui apie gautos paramos panaudojimą, paramos gavėjo veiklą (atskiru paramos teikėjo prašymu);

5.3. panaudoti paramos lėšas ar kitą turtą paramos teikėjo nurodytiems tikslams.

**III. PARAMOS TEIKIMAS IR PANAUDOJIMAS**

6. Parama teikiama:

6.1. neatlygintinai perduodant pinigines lėšas (bankiniu pavedimu) ar kitą turtą (įskaitant pagamintas arba įsigytas prekes), suteikiant paslaugas;

6.2. kitais būdais, kurių nedraudžia Lietuvos Respublikos įstatymai.

7. Paramos panaudojimas:

7.1. paramos gavėjai gautą paramą privalo naudoti tik prašyme nurodytam tikslui, nenukrypstant savo įstatuose ar nuostatuose arba religinių bendruomenių, bendrijų ir centrų kanonuose, statutuose ir kitose normose numatytiems tikslams;

7.2. gauta parama negali būti naudojama politinėms partijoms ar politinėms kampanijoms finansuoti bei politinių kampanijų dalyvių politinių kampanijų laikotarpiu atsiradusiems ar su politinėmis kampanijomis susijusiems skolos įsipareigojimams padengti.

**IV. PARAMOS APSKAITA**

8. Bendrovė, kaip paramos teikėja, tvarko apskaitą fiksuodama duomenis apie konkrečius paramos gavėjus, paramos dalyką ir jo vertę.

9. Bendrovė Lietuvos Respublikos Vyriausybės ar jos įgaliotos institucijos nustatyta tvarka ir terminais privalo pateikti Valstybinei mokesčių inspekcijai metinę deklaraciją FR0477 apie suteiktą paramą per praėjusius kalendorinius metus, nurodant paramos gavėjo pavadinimą, kodą, paramos sumą, paramos panaudojimo tikslą.

10. Suteiktos paramos vertė pripažįstama ataskaitinio laikotarpio veiklos sąnaudomis.

**V. PARAMOS SKYRIMO PRINCIPAI IR KRITERIJAI**

11. Paramos skyrimo kriterijai:

11.1. kokybė – tai prašyme nurodytos veiklos ar projekto, kuriems remti bus naudojama parama, atitikimas Bendrovės strategijai, veiklos tikslų realumas ir uždavinių aiškumas;

11.2. Bendrovė, atsižvelgdama į Bendrovės strategiją, teikia paramą šioms pagrindinėms visuomenei naudingos veiklos kryptims:

11.2.1. Aplinkos apsaugai;

11.2.2. sveikatos apsaugai;

11.2.3. švietimui;

11.2.4. socialinei apsaugai ir darbui;

11.2.5. kultūros, religinių ir etinių vertybių puoselėjimui;

11.2.6. neformaliam ir pilietiniam ugdymui;

11.2.7. sportui;

11.2.8. viešajai tvarkai gerinti;

11.2.9. kitoms visuomenei naudingoms ir nesavanaudiškomis pripažįstamoms veikloms.

11.3. prašytojas vykdo veiklą atvirai ir skaidriai, t.y. užtikrina atvirą ir skaidrų informacijos teikimą apie savo veiklą, paramos naudojimą;

11.4. prašytojo vykdoma veikla turi būti susijusi su visuomenei naudingų tikslų siekimu, socialinės raidos ir gerovės kūrimu, jaunimo įtraukimu, aktyvus bendradarbiavimas su vietos bendruomenėmis;

11.5. Bendrovės direktorius be valdybos pritarimo negali skirti paramos (gavėjo ir paramos dydžio);

11.6. Bendrovės valdyba gali numatyti prioritetines paramos skyrimo sritis;

11.7. parama turi būti skiriama skaidriai.

12. Bendrovė, teikdama paramą, vadovaujasi Lietuvos Respublikos civiliniu kodeksu, Lietuvos Respublikos akcinių bendrovių įstatymu, LPĮ, LPFĮ, šiomis Taisyklėmis, kitais įstatymais ir teisės aktais, reglamentuojančiais paramos skyrimą.

13. Paramos skyrimo principai:

13.1. lygiateisiškumo – visiems prašymams turi būti taikomi vienodi vertinimo kriterijai;

13.2. skaidrumo ir nešališkumo – tais atvejais, kai prašymo vertinimas gali sukelti interesų konfliktą, vertinant prašymą ir priimant sprendimą, vertintojas (-ai) privalo nusišalinti nuo prašymo vertinimo ir sprendimo priėmimo;

13.3. konfidencialumo – vertinant prašymus turi būti užtikrinamas prašytojo ir prašyme pateiktų duomenų neatskleidimas (išskyrus Lietuvos Respublikos teisės aktuose numatytus atvejus), prašytojo ir prašyme pateiktų duomenų naudojimas tik vertinimo tikslais;

13.4. kūrybingumo – prašyme nurodytos paramos panaudojimo veiklos ar projekto originalumas, atitikimas socialinei realybei ir savalaikiškumui;

13.5. vertės – paramos panaudojimo veiklos ar projekto sukuriama vertė visuomenei, įskaitant išliekamąją vertę ir galimą veiklos tęstinumą, ilgalaikio bendradarbiavimo su vietos bendruomene kūrimą, sporto, meno ir kitų šakų skatinimą.

13.6. visos paramos teikimo sutartys turi būti sudaromos raštu, o viršijančios 14 500 Eur – notarine forma.

**VI. PARAMOS SKYRIMO APRIBOJIMAI**

14. Parama negali būti teikiama, jeigu:

14.1. bendrovės ataskaitinių finansinių metų grynojo pelno suma yra neigiama (gauta nuostolių);

14.2. paramos gavėjas yra padaręs sutartyje dėl paramos gavimo nustatytus esminius su bendrove sudarytos sutarties sąlygų pažeidimus.

15. Vertinant paraiškas ir priimant sprendimus dėl paramos teikimo, visiems pareiškėjams taikomi vienodi, aiškūs ir suprantami vertinimo kriterijai. Nuo paraiškų vertinimo ir paramos skyrimo bei valdymo procesų turi nusišalinti asmenys, kurių dalyvavimas procesuose gali būti susijęs su to asmens, jo artimojo giminaičio, sutuoktinio, sugyventinio, partnerio, kai partnerystė įregistruota įstatymų nustatyta tvarka, turtiniu ar neturtiniu suinteresuotumu (moraline skola ar įsipareigojimu, turtine ar neturtine nauda arba kitu panašaus pobūdžio interesu).

16. Parama negali būti teikiama akcininkui ir su juo susijusiems kitiems juridiniams asmenims, išskyrus veikiančius bibliotekų, archyvų, muziejų ir kita kultūrine veikla, švietimo, sporto bei socialinių paslaugų gyventojams teikimo ir visuomenės sveikatos priežiūros srityse.

17. Paramos sumą kiekvienais metais nustato Savivaldybės taryba tvirtindama bendrovės finansinių ataskaitų rinkinį.

18. Parama negali būti perduodama kaip įnašas juridiniam asmeniui, kurio dalyvis yra paramos gavėjas.

19. Parama negali būti skiriama politinėms partijoms ar politinėms kompanijoms finansuoti bei politinių kampanijų dalyvių politinių kampanijų laikotarpiu atsiradusiems ar su politinėmis kampanijomis susijusiems skolos įsipareigojimams padengti.

**VII. INFORMACIJOS APIE SUTEIKTĄ PARAMĄ VIEŠINIMAS**

20. Ne vėliau kaip per vieną mėnesį nuo paramos suteikimo ar nesuteikimo Bendrovė privalo paskelbti savo internetinėje svetainėje sekančią informaciją:

20.1. paramos gavėją (gavėjus);

20.2. paramos tikslą;

20.3. paramos sumą;

20.4. paramos suteikimo laikotarpį.

20.5. netenkintus prašymus skirti paramą.

**VIII. BAIGIAMOSIOS NUOSTATOS**

21. Šios Taisyklės yra sudedamoji Bendrovės apskaitos politikos dalis.

22. Už Taisyklių ar jos pakeitimų parengimą atsakingas Bendrovės direktorius.

23. Už savalaikį Taisyklių įgyvendinimą ir jų įgyvendinimo priežiūrą atsakingas Bendrovės vyriausiasis buhalteris.

24. Taisyklės gali būti keičiamos ir atnaujinamos Bendrovės direktoriaus teikimu pagal poreikį, prieš tai suderinus su Bendrovės valdyba.

25. Pakeistiems arba naujiems taisyklių punktams reikalingas Bendrovės valdybos pritarimas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_